次韻彭叔容
作者：周紫芝
朝代：宋

paragraphs: 彭郎作詩調最高，語中起伏多波濤。
維其有之是以似，千佛名經中一豪。
潮從海來與山激，彭郎詩成疾飛鏑。
詞鋒何止却千軍，脆敵何堪守堅壁。
去年載酒呼衰翁，蕭蕭兩鬢吹江風。
手持氂尾白玉柄，坐中風味王安豐。
今年不出無一語，想像紅旌浪中舞。
臥聽東來響怒濤，安得西飛有雙羽。
晚歲莵裘誰與謀，有如此江真可羞。
會待潮來復潮落，短蓑獨速吳江秋。